Michel Bastos

Michel Fernandes Bastos (s. 2. elokuuta 1983 Pelotas, Brasilia) on brasilialainen uransa päättänyt jalkapalloilija. Hän oli pelipaikaltaan vasen laitalinkki. Hän pelasi 18 vuotta kestäneellä ammattilaisurallaan kotimaansa lisäksi Alankomaiden, Ranskan, Saksan, Arabiemiraattien ja Italian sarjoissa. Bastos pelasi Brasilian maajoukkueessa 10 ottelua vuosina 2009–2010 ja kuului Brasilian joukkueeseen MM-kilpailuissa 2010.
Bastos tunnetaan erityisesti hyvänä vapaa- sekä rangaistuspotkujen laukojana. Hänellä on myös voimakas vasemman jalan laukaus.
Seurajoukkueura.
Bastos aloitti uransa kotimaansa Esporte Clube Pelotasista. Brasiliasta hän siirtyi Feyenoordiin, jossa hän pelasi seuran reservijoukkueessa. Hän pelasi kauden 2002–2003 lainasopimuksella Excelsiorissa, jonka jälkeen hän palasi kotimaansa Atlético Paranaenseen. Hän edusti vuosina 2004–2006 Grêmiota ja Figueirensea.
Vuonna 2006 Bastos siirtyi ranskalaiseen Lilleen. Hän teki ensiesiintymisensä joukkueessa kauden 2006–2007 avausottelussa Rennesiä vastaan. Ensimmäisen maalinsa hän teki Lensiä vastaan ja lopulta päätti ensimmäisen kautensa viimeisteltyään yhteensä kolme osumaa. Seuraavana kautenaan hän kasvatti maalimääränsä kahdeksaan ja teki tärkeitä osumia muun muassa Rennesiä, Lyonia ja Lorientia vastaan. Kauden päätteeksi Lille sijoittui sarjassa sijalle 7. Bastos pelasi kauden aikana vasempana laitapuolustajana sekä laitalinkkinä.
Kaudella 2008–2009 hänen pelipaikakseen vakiintui pääosin vasen laitalinkki. Hän teki kauden ensimmäisen maalinsa jo toisessa ottelussa Le Mansia vastaan. Kaksi viikkoa myöhemmin hän laukaisi 2–1-voittomaalin Bordeauxia vastaan ja viikko eteenpäin hän tasoitti osumallaan Sochauxia vastaan pelatun ottelun. Yhden kauden tärkeimmistä maaleistaan hän teki 2–2-tasapeliin päättyneessä ottelussa Lyonia vastaan, kun hän laukaisi vapaapotkun 30 metristä onnistuneesti ohi Lyon-vahti Hugo Llorisin.
15. heinäkuuta 2009 Lillen puheenjohtaja Michel Seydoux ilmoitti seuran hyväksyneen Lyonin 18 miljoonan euron ostotarjouksen Bastosista. Seuraavana päivänä Bastos läpäisi seuran lääkärintarkastuksen ja näin hänestä tuli Lyonin kesän toinen hankinta Lisandro Lópezin jo aikaisemmin siirryttyä joukkueeseen. Hänet esiteltiin medialle 20. heinäkuuta 2009 yhdessä uuden hankinnan Aly Cissokhon kanssa, samalla hänelle annettiin pelipaidan numerokseen 7. Bastos teki ensimmäisen maalinsa joukkueessa Mestarien liigan karsintaottelussa Anderlechtia vastaan. 21. helmikuuta 2010 hän teki 21. minuutissa hattutempun ottelussa Sochauxia vastaan, jonka Lyon voitti lopulta numeroin 4–0.
Bastos vaihtoi kaudella 2010–2011 käyttöönsä itselleen mieluisemman pelinumeron 11. Hän teki kauden ensimmäisen maalinsa vapaapotkusta 30. heinäkuuta 2010 pelatussa harjoitusottelussa Celticia vastaan.
Bastos siirtyi tammikuussa 2013 Lyonista 1,5-vuotisella lainasopimuksella saksalaiseen Schalkeen. Bastos pelasi Schalkessa kevätkaudella 2013 14 bundesliigaottelua, joissa hän teki neljä maalia. Kahdessa Mestarien liigan ottelussa hän teki yhden maalin.
Bastosin lainasopimus Schalkessa purettiin elokuussa 2013 ja hän siirtyi arabiemiraattilaiseen Al Ainiin. Kevätkauden 2014 Bastos pelasi lainalla italialaisseura AS Romassa.
Elokuussa 2014 Bastos palasi kotimaansa pääsarjaan tehtyään 1,5-vuotisen sopimuksen São Paulon kanssa. Tammikuussa 2017 Bastos siirtyi Palmeirasiin ja kauden 2018 hän pelasi lainalla Sport Recifessä. Toukokuussa 2019 Bastos siirtyi sarjatasoa alemmas América Mineiroon loppuvuoden kattavalla sopimuksella. Bastos pelasi Américassa vain yhden ottelun ja hänen sopimuksensa seuran kanssa purettiin syyskuussa 2019.
Lokakuussa 2019 Bastos ilmoitti lopettavansa pelaajauransa.
Maajoukkueura.
Bastos valittiin ensi kertaa Brasilian maajoukkueeseen 14. marraskuuta ja 17. marraskuuta 2009 pelattaviin ystävyysotteluihin Englantia ja Omania vastaan. Hän teki ensiesiintymisensä ottelussa Englantia vastaan, vasemman laitapuolustajan paikalla. Hän on pelannut myös myöhemmissä maaotteluissa samalla pelipaikalla. 
11. toukokuuta 2010 päävalmentaja Dunga ilmoitti valinneensa Bastosin Brasilian 23:n miehen kokoonpanoon vuoden 2010 MM-kilpailuihin. Ensimmäisen ja ainoaksi jääneen maalinsa maajoukkueessa hän teki 2. kesäkuuta 2010 ystävyysottelussa Zimbabwea vastaan.
Muuta.
Bastosilla on Brasilian lisäksi myös Ranskan kansalaisuus.